Cesarhanmun/geonobi-data huggingface dataset:
地名: 金海 (慶尚道, 都護府)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 金海 (慶尚道, 都護府)
年: 1474.0

○刑曹三覆啓: "金海囚良人金仲山與白丁黃干金等, 刦仍火大家强盜罪, 律該斬不待時, 依受敎, 妻子屬所在官奴婢。" 從之。

○御夕講。 講訖, 上謂侍講官李孟賢曰: "近者藝文館上疏, 言頗纖悉。 其曰: ‘有求言之名, 而無求言之實’, 誠如所言。 其曰: ‘僧徒可去, 寺社可革, 寺奴可收’, 予亦非不知也, 但其來已久, 不可猝變。" 孟賢對曰: "言雖可用, 輒下大臣議之, 或泥而不行, 故臣等以爲無求言之實也。 太宗存兩宗所屬寺社, 餘悉革之, 今不屬兩宗者當革之, 故臣等以謂寺社可革也。 金海
              甘露寺奴婢無慮數百, 寺有一僧, 素稱守戒律, 後通寺婢生子, 廣州
              靑溪寺僧亦通寺婢, 有違僧道, 故臣等以謂寺社奴婢可收也。 僧本以淸淨寡欲爲道, 在家畜妻者, 不可不去, 故臣等以謂僧徒可去也。" 上曰: "已知之矣。"
地名: 金海 (慶尚道, 都護府)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。
地名: 金海 (慶尚道, 都護府)
年: 1486.0

○刑曹三覆啓: "金海囚良女小斤召史與其夫石乙山奴道叱耳相奸罪, 原州囚良人林末同與奴之大、黃貴山結黨强盜罪, 竝律該斬不(律)
                〔待〕
              時。 末同等妻子, 依《大典》永屬所在邑奴婢。" 從之。
地名: 金海 (慶尚道, 都護府)
年: 1488.0

○僉知中樞卞袍卒。 袍初以武科起, 性貪。 爲金海ㆍ長興府使、定州ㆍ晋州牧使, 自造宰相求請書, 授其奴呈之, 因給官物潛輸于家, 吏莫能知之。 財産鉅萬, 日以貨殖爲事。 又貪祿俸, 冒年不致仕, 一日與兵曹郞官相詰, 不得已以老辭職, 上特以無病不許, 至是病卒。
地名: 金海 (慶尚道, 都護府)
年: 1489.0

○司憲府啓: "權&#x2567F; 、權祈贖身代奴, 無見錄之處。 權&#x2567F; 等雖曰贖身, 其後庚辰年金海官正案內, 書之曰: ‘京妓百般嬌所生, 己身放役。’ 故再度從賤。 而今修改都監以金海官後出不明文案, 遽爲從良, 事跡綢繆, 請鞫之。" 傳曰: "以《大典》辛巳年法觀之, 權&#x2567F; 等例宜從良。 其代奴已令推刷, 都監官吏不必推也。"
地名: 金海 (慶尚道, 都護府)
年: 1493.0

○御經筵。 講訖, 大司憲許琛啓曰: "曺克治匿不以聞之狀, 明甚。 請拿來鞫之。" 上曰: "周庭不以實報, 則克治安得知之? 若以所不知之事, 遽爾拿來, 代以他將, 則於事體何如? 邊將不可數易。 大臣之議亦如是也。" 仍問左右。 領事李克培對曰: "若知被擄而不以實聞, 則固當拿來, 然已下書問之, 待回報處之亦未晩也。" 上曰: "周庭以溺死馳報, 豈料其詐也?" 琛又啓曰: "觀虞候兪顥招辭, 則匿不以聞之罪可知。 更下問兪顥則其情狀難掩。" 上曰: "克治實知與否, 當問兪顥, 待回報處之未晩也。" 大司諫許誡啓曰: "克治雖有射御之技, 本不合邊將。 若嚴明號令以御下, 則豈有被欺於人, 至此乎? 何惜一克治不以邊氓爲念也?" 不聽。 琛又啓曰: "委身徇國, 不避夷險, 大臣之義也。 朴楗等在平時甘受重祿從仕, 及受命赴京, 憚於遠行, 托疾辭避, 豈大臣之義乎? 上之優待大臣, 雖爲美, 法司之言, 在所當聽。 懲此輩以警其餘, 幸甚。" 上顧問左右。 克培對曰: "平時則猶可力疾從仕, 至於萬里之行, 少有身病則不可强也。" 上曰: "豈有無病而窺避之理乎? 力疾而行, 中道遲滯, 不及其期, 則甚不可也。" 琛更啓曰: "聞朴楗、權侹稍有疾, 洪貴達、朴崇質等未聞素有病也。 年高則必有病, 宰相而年不高者, 豈易得哉? 若無宿疾則不宜辭以疾也。" 上曰: "當斟酌處之。" 琛又啓曰: "戶曹官吏所犯傳旨外之事, 臣等抄書以啓, 不可不窮鞫抵罪。 瓦價事, 鄭崇祖丘史粉同之妻狀告于崇祖曰: ‘吾夫因瓦事被囚, 而瓦已燔造, 請區處速放。’ 崇祖遂移文于忠淸道曰: ‘瓦二千丈從布直貿穀補軍資。’ 又移文于慶尙道曰: ‘放粉同。’ 其時豈不知粉同之爲丘史也? 其後慶尙道觀察使李克墩據安東牒報, 瓦價令忠淸道還徵事, 二月移文戶曹, 而至十二月回報曰: ‘已令貿穀補軍資, 不可更徵。’ 其用情明矣。 奴婢身貢事, 戶曹以布升過細, 升麤見樣受敎, 而及其行移則八、九升細布次次加升, 諫院所啓與商賈符同之言似是矣。 李克墩以布升過細, 民甚苦之, 啓聞而命議時, 崇祖反以克墩爲非, 至於詣闕發明云: ‘吾非行移而(克壕)
                  〔克墩〕
                
              自爲之。’ 其欺罔之罪大矣。 毛物事, 濟用監市準僅十餘張, 而其報和賣則幾至千餘張, 戶曹當啓而不啓, 豈非與濟用監官吏及商賈人等符同謀利也? 船價事, 戶曹以不納倉之穀給之, 則剩餘八十餘石有利於國矣。 然金海、比安田稅, 已納于倉, 而亦給之, 是豈不有情乎? 請鞫之。" 上曰: "傳旨外事, 已下禁府鞫之。 豈棄憲府所啓之事乎?" 琛又啓曰: "臣等以尹殷老、李昌臣事, 連旬伏閤, 竟未蒙允。 近日納諫, 漸不如初。" 上曰: "凡人被罪後, 或有改過之理, 若追論終不得用, 則下無全人矣。" 琛曰: "臣等非欲追論而罪, 只欲遞其職而已。" 上曰: "遞職是亦罪之也。" 琛曰: "若聽臺諫之言, 則士風可從而正矣。" 上曰: "以臺諫之言而一一聽之, 則士風雖正, 冤抑不得伸矣。"
地名: 金海 (慶尚道, 都護府)
年: 1497.0

○刑曹啓: "郭偲欲害水雪副正讓妻張氏, 誣言私其奴, 令鄕吏金海等密置書缿筩事覺, 當絞。 今欲免罪, 敎子上言, 請勿受理。" 從之。
地名: 金海 (慶尚道, 都護府)
年: 1498.0

○傳曰: "其令兼司僕將, 率兼司僕等, 出建陽門外, 圍把延英門、賓廳等處, 禁人出入。" 義禁府郞廳洪士灝拿金馹孫繼至, 命義禁府拿致許磐。 時, 馹孫以戶曹正郞丁母憂, 服闋以風疾居慶尙道
              淸道郡, 磐以權知承文院副正字在官。 上御修文堂前門, 尹弼商、盧思愼、韓致亨、柳子光、愼守勤、注書李希舜入侍。 命進馹孫于座前, 傳曰: "汝於《成宗實錄》記世祖朝事, 其直言之。" 馹孫曰: "臣何敢隱? 臣聞, 權貴人乃德宗後宮, 而世祖嘗召之, 權氏不奉旨, 臣書此事。" 傳曰: "聞諸何人?" 馹孫曰: "所傳聞之事, 史官皆得以記, 故臣亦書之。 所聞處恐不當下問也。" 傳曰: "《實錄》當直筆, 豈宜妄書虛事? 所聞處其直言之。" 馹孫曰: "史官所聞處, 若必問之, 竊恐《實錄》廢也。" 傳曰: "其書必有情, 所聞亦必有處, 其亟直言。" 馹孫曰: "古史有曰先是者, 有曰初云者, 故臣亦敢書先朝事。 其所聞之處, 則貴人姪許磐也。" 傳曰: "汝之出身不久, 以世廟事, 書《成宗實錄》, 其意云何?" 馹孫曰: "所傳聞之事, 左丘明皆書之。 故臣亦書之。" 傳曰: "日者上疏, 請復昭陵者何也?" 馹孫曰: "臣出身成宗朝, 於昭陵有何情乎? 第觀《國朝寶鑑》, 祖宗不絶王氏, 又置崇義殿, 俾奉其祀。 至於鄭夢周子孫, 亦得保首領, 此皆祖宗美德, 當傳之萬世者。 人君之德, 莫加於仁政, 請復昭陵者, 欲君上行仁政也。" 傳曰: "其書權氏事也, 必有共議之人, 其言之。" 馹孫曰: "國家設史官者, 重史事也。 臣欲供職, 敢書之。 然若此重事, 安敢與人議之? 臣旣輸情, 請獨死之。" 傳曰: "爾又書德宗
              昭訓尹氏事, 聞諸何處乎?" 馹孫曰: "此亦聞諸磐也。" 傳曰: "何時、何處, 與何人共聞乎?" 馹孫曰: "所聞日月及處所, 則不能追憶。 然如此重事, 豈敢與雜人言之? 臣實獨聞。" 傳曰: "磐之語二事, 其在一時乎?" 馹孫曰: "然。" 傳曰: "此重事, 何忘之有? 爾所聞處、日月及共聽之人, 其悉言之。" 馹孫曰: "日月與聞處, 臣實忘之。 臣已言大事, 何敢諱此? 磐或宿臣家, 臣亦或宿磐家, 同宿時磐言之, 臣實獨聞。" 傳曰: "爾又書樂歌事, 聞諸何處乎?" 馹孫曰: "雖童謠, 古人亦皆書之。 故臣亦幷載此也。 《後殿曲》哀促之音, 而國人好之。 雖街童巷婦, 亦皆歌焉。 臣憂國愛君, 常慮之。 及賜假在讀書堂, 成宗賜酒殽, 臣將其餘物, 泛舟至楊花渡, 欲聽琴, 招茂豐正
              摠, 摠抱琴而來, 彈《後殿曲》。 臣語摠曰: ‘何好此曲?’ 其後修史之時, 臣實愛君書之, 固無他情。" 命進許磐于座前, 傳曰: "汝與馹孫有所言, 其悉陳之。" 磐曰: "臣無所言。" 傳曰: "爾不知馹孫耶?" 磐曰: "臣於辛亥年, 往金海奴家時, 馹孫以事被鞫于金海。 臣聞其名往見之, 遂相從。 然未嘗同處讀書, 深相交結, 亦無所言之事。" 傳曰: "爾所言, 馹孫已發, 爾敢隱耶?" 磐曰: "實若有之, 何敢欺天? 請與馹孫面質。" 傳曰: "汝與馹孫語權貴人、尹昭訓事, 敢終諱歟?" 磐曰: "臣乃貴人三寸姪也, 宮禁事何敢言之? 馹孫引臣者, 計窮而然也。" 命召馹孫, 傳曰: "磐諱之, 爾其面質。" 馹孫曰: "臣非係連宮禁, 何從聞之? 臣實聞諸磐也。" 磐曰: "宮禁事, 臣何敢言? 馹孫計窮如此, 或是病深昏迷而然爾。" 馹孫曰: "臣雖昏迷, 何至妄言?" 上知磐詐, 命杖訊于前。 磐受杖三十, 猶不輸情。 命弼商等鞫馹孫等于賓廳。
地名: 金海 (慶尚道, 都護府)
年: 1508.0

○辛卯/臺諫啓前事。 憲府又啓曰: "今御史摘發守令不法者, 不可預定其罪。 但永同、平海、新寧, 多養數外馬, 金海橫歛而私用, 康翎竊取官物, 載歸於家, 此不法之最著者也。 軍職遞兒事, 覈實甚難。 然姑罷其加設遞兒, 則雖不一一摘發, 猶可以歸正矣。" 傳曰: "犯法守令五員, 姑遞之。 軍職自有元遞兒, 何以移加設內禁遞兒用之乎? 其問以啓。" 諫院又啓曰: "《大典》內, 官屯田私與人耕作者治罪。 今雙林寺田, 旣已屬公, 不可以與人, 漢洪以勢力, 占奪官田, 當痛懲。 孫澍亦不可以官田與人, 設與之, 當折給先告安綏, 而必給漢洪之奴, 用情私與明矣。 請竝治罪。" 傳曰: "漢洪奴子折受, 非漢洪所知, 不可罪之。 但孫澍, 以田不與安綏, 而與漢洪之奴, 必有所以, 其推之。"
地名: 金海 (慶尚道, 都護府)
年: 1509.0

○義禁府堂上成希顔、鄭光弼、金詮, 以尹湯老妻李氏逃奴婢相爭事, 啓曰: "臣等觀洪若鱗等先世所傳文記, 頗的實。 廢朝時, 內需司委差白崇孫, 持內出文記, 稱大妃殿逃奴婢, 擅便移牒, 監司脅制若鱗等, 收文記, 盡奪奴婢。 而臣等問崇孫奴婢根脚, 則答以不知, 若鱗則盡知之。 以此考之, 則是非立辨。 方今被奪奴婢, 皆分揀還其本主, 若鱗等獨受其枉, 則臣恐有議傳播於外也。" 傳曰: "奴婢相爭事, 本甲乙相爲自主也。 此奴婢根脚, 乃自李政丞
              原傳, 分于大妃殿及坡川君, 而
                【湯老與大妃殿爲兄弟。】
              今歸之於抑奪, 又云有議傳播, 予不審卿等之意也。" 希顔等啓曰: "此若民間事, 則是非已判, 辨之何難? 事干於內, 故不敢擅便。 崇孫在廢朝, 恃威刦奪, 自成文案而納之。 其時金海、永川守令等, 亦畏懼, 不尋根泒, 一從崇孫所指, 而莫敢違, 決知其枉也。 若鱗等於訟庭, 不曰坡川, 而曰大妃, 此亦非美談也。 然當考帳籍, 分揀。"

○癸丑/御朝講。 掌令李自華曰: "洪景舟責免本職, 而反陞授判中樞。 判中樞, 西班一品也, 烏在其責免之意? 請命改正。 釜山浦僉使申恭, 本無識見, 用心貪汚。 成順童, 亦無賢能, 倭奴與士卒, 必不畏服。 幷速改正。" 上曰: "南方將有倭變, 故以堂上差遣事, 大臣建議, 而人物不足, 故以此輩擬望耳。" 領事朴元宗曰: "臺諫所啓甚當。 近倭奴凌慢我國, 故欲以堂上嚴威鎭服之。 名爲堂上, 而若不廉靜, 則彼倭奴, 何有所畏服乎? 今僉使申恭, 前爲繕工正, 多行不法, 成順童, 年老而無前程, 必不廉潔, 莫若以堂下官擇差也。 今武士如尹熙平、李公遇雖存, 不可虛內而盡除邊將也, 以僉正、副正, 擇差爲便。" 上曰: "以堂上、堂下官交差, 亦予初意也。 申恭等若不合邊將, 則改差。" 朴元宗曰: "熊川縣監曺潤孫, 有名望武臣, 若兵水使有闕, 則當以此輩注擬。 大抵邊將, 不可不儲養。 若人物可當, 則僉正以上, 可陞爲堂上。 成宗朝陸閑, 以司醞令, 爲堂上矣。" 正言崔命昌曰: "今數易邊將, 而亦不得其人, 則其往來之弊, 豈其少哉? 平海郡守李琬, 亦有名武士, 與蔚山郡守, 職次相當, 相換爲便。" 元宗曰: "部民告訴, 此實薄風。 祖宗朝使不得告訴, 世祖特許之。 於是官奴輩, 告其守令, 所犯守令, 無所措手足。 大抵守令有不法, 則臺諫聞而彈駁, 觀察使聞而貶黜, 不必令民告訴也。 今若不禁, 則弊將不救。 請痛懲。 今延安府前, 多有樹木, 皤腹老夫, 多聚樹下, 論議守令事, 輒上京告訴。 金海亦有此風, 其漸不可長。 當問大臣立法。"
地名: 金海 (慶尚道, 都護府)
年: 1510.0

○對馬島敬差官濟用監正康仲珍馳啓曰: "今月初五日, 倭兵圍熊川城, 京通事等, 從門隙窺見, 彼爲大將者, 乃去年特送貞長。 熊川縣監韓倫, 知京通事等, 與貞長相知, 令相語問來寇之由。 貞長答曰: ‘釜山浦僉使李友曾, 改造公廨, 役恒居倭, 甚於編氓, 此前古所未有。 且前日分大、中、小船給料, 友曾則皆以小船尺量。 去年將此意, 告于禮曹, 禮曹聽而不聞, 國家亦不罪友曾。 我等所以至此。’ 通事申自剛答曰: ‘薺浦、熊川何故耶?’ 貞長又答曰: ‘薺浦僉使, 則恒居倭, 欲採藿出歸, 請射官, 僉使稱造船無暇, 不許, 使水使, 捕殺無罪倭四名。 熊川則或減給糧料, 或遷延不給, 且禁恒居倭出入通市。 以此島主, 命我等伐釜山浦、薺浦、巨濟等處, 不得已來此, 非我意也。 熊川守出降則已, 不降則當決勝否。’ 熊川縣監, 令通事答曰: ‘我雖出對, 言語須通事乃知, 何必見我爲? 可令通事, 盡傳我意。’ 俄而倭奴梯攀上城, 爲城上人所射中墜死, 小却, 又以櫓木, 衝擊南門擁城, 城頭數尺許頹破。 城中軍人大駭, 奔出北門外, 熊川縣監韓倫, 收散卒守城, 節度使金錫哲、金海府使成秀才、敬差官李軾等, 率軍繼至, 鼓躁而進, 城不陷。 初五日, 我軍與倭奴, 終日相戰, 彼衆我寡, 退保五里許。 夜半賊兵, 潛至熊川神山山腰, 一時叫躁, 我軍大驚奔潰, 錫哲等勢窮而退。 初六日, 熊川縣監, 爲倭所迫, 棄城奔至金海。" 傳曰: "倭變甚劇, 宜令各司, 各陳制敵方略。"

○召前日推鞫宗戚推官等, 傳曰: "予觀卽位以來, 事關宗社而辭連者, 宗戚居多。 凡人猶爲不可, 況宗戚乎? 罪關宗社, 父兄子弟, 雖不與知, 法當連坐。 且首惡之人, 若云: ‘此人參謀’, 則其辭連者, 不可輕赦。 如高城付處高安正
              精, 金海付處永貞守
              福重, 初雖干涉, 終不的實, 宜放。 完川正
              禧, 事涉大逆, 亡命謀避。 初若自明, 則豈至被罪? 宜令移配內地。" 推官等啓曰: "上敎至當。 李顆母以宗室至親之女, 沒爲功臣家婢。 前此康純
              
                【睿宗朝被誅。】
              母、權五福
              
                【死於戊午史禍】
              妻, 亦以宗室女, 皆得免役。 顆母亦依右例何如?" 上從之。 仍傳曰: "此外亦有事同而罪異者, 竝令付處。"
地名: 金海 (慶尚道, 都護府)
年: 1511.0

○丁酉/御朝講。 執義閔㥳、獻納朴守紋啓前事, 守紋又曰: "昨命遣敬差官, 推生擒倭人, 奉命之行, 弊必不貲。 請令觀察使推之。" 上曰: "大臣議云: ‘須遣秩高侍臣。’ 故別遣耳。" 領事成希顔曰: "別遣敬差官者, 非徒推其出來之意, 島主向背之意, 竝欲詳鞫耳。" 特進官李蓀曰: "臣初聞柳聃年等討擒倭奴, 於心甚喜。 臣曾爲金海府使。 加德島距我土甚邇, 非延花、浴池島之比, 在安骨、塩浦內邊。 若倭奴留在加德島, 則金海人不得海採, 然此則小弊。 倭奴若留在是地, 寇抄我境, 諸鎭不能及救矣。 金海所以設鎭者, 使倭奴, 不敢近我境也。 且倭奴所以留於加德島, 以有輕我心也, 若使居加德島, 則其害有甚於居三浦時, 俄頃之間, 剽竊民居, 釜山等浦, 未及救討矣。 聃年等以用師討捕, 用非我長技, 雖似不可。 然我國百年內, 專不習舟師, 若習用舟師, 則何不能之有? 且臣聞李宗仁, 亦習舟師, 以待倭來。 宗仁若聞諭書責柳聃年, 必未知所以, 須竝下諭全羅道爲當。 且諭書責聃年, 則後日雖有不得已討捕事, 其士卒必以此爲辭, 而不信其將之令矣。 臣意以爲, 不必諭也。 聃年之功, 未可謂小。" 上曰: "使倭奴據險加德島, 則固不可。 今則以非長技搜討, 且示弱故耳。" 希顔曰: "李蓀之言是矣。 然聃年此擧甚失, 須下諭所失, 後勿如是可也。" 李蓀曰: "前朝鄭地雖儒將, 以舟師, 追討倭奴, 擒殺倭船四十隻, 海波盡赤。 若慣舟師, 則我國人亦善用, 今若使不用舟師, 則水軍節度之任, 亦解弛矣。" 參贊官李思鈞曰: "柳聃年不待朝廷之報, 而以舟師遽討, 固誤矣。 然亦有以聃年爲是者。" 上曰: "勿下書, 祇令人言諭其失何如?" 希顔曰: "以言諭之, 不若以書諭之。 使倭奴絶不往來於加德島甚難。"
地名: 金海 (慶尚道, 都護府)
年: 1512.0

○臺諫啓曰: "金海府使, 以弘文館、臺諫擬望。 夫臺諫、侍從, 所任至重, 豈可爲一邑, 而竝使擬望乎? 祖宗朝或有以臺諫、侍從, 出爲外任者, 乃特旨也, 如此擬望之時, 則無有矣。" 又啓張琳等事。 諫院曰: "聞前年團練使二人, 多䝴金銀, 授義州官奴毛里同, 入送廣寧, 使貿唐物。 義州牧使成世貞聞之, 捉致團練使及毛里同以鞫之, 旣而不窮推放送。 節度使李長坤, 不擇團練使, 固非矣, 而如此重犯之人, 淹延不推, 世貞尤非矣。 以今去唐人打殺推考敬差官尹世豪, 令竝推此事何如?" 傳曰: "金海地廣民衆, 須以文武全才者任之, 故以弘文館、臺諫, 竝使擬望耳。 祖宗朝特旨與今之擬望, 何異哉? 皆一時之爲耳。 義州牧使及團練使、毛里同, 可推考。 餘皆不允。" 兩司又啓, 以臺諫、侍從, 不當擬守令及張琳等事, 皆不允。
地名: 金海 (慶尚道, 都護府)
年: 1521.0

○丙子/傳曰: "臺諫雖論安瑭等奪加有差, 然罪旣同科, 則不可輕重之。 柳雲以下竝依安瑭, 盡奪告身可也。 文瑾雖已死, 亦可追奪。 且據臺諫之所啓名目, 以奉傳敎, 則外間亦知其所由矣。" 政院啓曰: "安瑭等事, 自上欲摘示其罪目, 故敎以各於名下, 書臺諫所啓名目, 此, 甚當矣。 但前者, 趙光祖等被罪之時, 不擧名目, 今獨擧之, 與前者有異。 今雖不擧罪目, 人將自知之, 請依前不擧其目, 何如?"傳曰: "前日之不擧罪目者, 乃急遽而然耳, 不無後論。 今以臺諫所啓, 各書其罪目, 作傳旨, 以諭外人可也。" 其傳旨曰: "前議政府左議政安瑭則誤國奸魁, 前刑曹參判柳雲、前慶州府尹柳仁淑則觀望附勢, 卒慶尙道觀察使文瑾則詭隨盜名, 前禮曹參議李成童乞憐求合, 前全州府尹鄭順朋則奴顔諂事, 前三陟府使申光漢則愚妄徵逐, 前金海府使朴英則眩名趨利, 竝宜告身盡行追奪。"

○及第韓忠供云: "臣見, 近來在下之人, 事事奸詐, 至叛逆者累次有之。 臣在千里海上, 逆臣安處謙所爲之事, 萬無相干之路, 但在下之人, 奸詐如此, 故上亦人人而不信。臣被罪下歸後, 他無所聞, 前年四月間, 有所聞之事, 君父間凡所聞知, 無有所諱, 故直告。 退計四、五年間, 金湜、金淨家, 有時歸到。 武士金億濟稱名人, 偶然相見後, 前年正月, 臣謫巨濟, 日不記二月間, 金億濟以書信一度、脯醬一甁、晡肉二、三貼使送云, 居金海, 臣見書後, 還答送。 金億濟書辭, 唯安否而已, 別無所言。 其後, 日不記三、四月間, 金億濟來到巨濟臣所接處, 日已暮。 臣在前, 計料金湜亡命, 湜之所相知之人, 萬一相見, 則臣恐參亂逆之事, 稱醉酒不見, 使宿主人家, 億濟怒其不見己, 稱接他處出歸。 翌朝, 持酒一器還來, 臣不得已出見。 飮酒說話次, 億濟云: ‘近來, 國事大毁, 小人用事, 君子貶斥。’ 等事, 抗憤說話, 因言: ‘金湜逃亡, 合於事理。’ 且云: ‘所居近處雜人等論金湜亡命有罪之事, 吾言無罪, 昔孔子微服過宋, 此亦類是等言, 詰議言之, 其人等風靡不能答。’ 云。 因言: ‘慶州府尹柳仁淑、金海府使朴英、漆原縣監河珽等來會金海府, 留宿飮話, 爭言朝廷之事, 憤怨不已曰: 「在朝之人皆恃李長坤, 遂有此事, 若無此人, 無難事。 今聞, 長坤因沐浴, 東萊下來, 思欲除去。」 云。’ 臣聞言, 卽時抗言曰: ‘何以出如此狂悖之言乎? 到處妄說, 則必生事, 竝陷無罪之人。 大抵, 君父一體。 今人父, 罪責其子, 則其子果可以反亂乎? 深思此理, 明知事理不可如是。 且吾輩皆有奴僕。 厥主罪責其奴子, 則奴子或逃去、或反逆, 於體統何如? 儒者讀書, 必遵其義。 古云: 「父雖不慈, 子不可以不孝。」 亦云: 「爲人臣子者, 不知《春秋》之義, 必陷首惡之名。」 且孔子微服過宋, 只備不虞耳, 非君臣間事。 孔子於君臣間, 豈有背命逃亡之理乎? 汝之凡所言, 皆狂亂悖逆。 如是不已, 必生大禍。’ 反覆論說次, 億濟卽愧赧俯伏, 不出他語。 臣亦不更問金湜去處, 又不問汝之知不知柳仁淑等說話, 節目首尾, 竝皆不問, 仍饋朝飯,警戒送之。 億濟以武士, 不知學理, 臣所言文字間事, 通曉與否, 不可知。 臣今所達言辭, 先後節目, 日月已久, 昏病, 不能盡省, 加減、詳略, 未必盡同其時。 然大槪不外于此, 若問億濟則柳仁淑等說話及臣之爲心, 一一灼知。 臣果有憤怨懷二心, 則仁淑等皆知重鎭近於臣之所在, 聞其事, 豈不相通, 贊助以成乎? 臣自被罪後, 常慮無賴之徒, 懷憤致禍, 臣有兩弟, 使不上京。 臣之常時用心如此, 遠在千里之外, 得與無賴亂逆之事, 情理萬無。 實有二心, 則聞億濟之言, 不與相通, 而與遠在無賴安處謙等相通, 情理萬無。 大抵, 下人多詐, 誣罔 聖明者有之, 故今之所達, 雖不與此事相同, 臣子之義, 不可絲毫有隱諱之事, 故前後所聞, 一一開達。 臣之字參於錄中, 則事之始終論議, 告者必相知之。 面質論辨, 則眞僞卽現。 小臣往巨濟後, 食傷與心疾大發, 未得食飯, 惟酒是賴。 心氣虛困, 飮輒放狂, 殊失拘撿, 常處官府之側, 勢不能避遠。 時時飮酒放散, 及到醒時, 臣亦思念前愆, 深自愧悔。 自金湜亡命後, 不出入官府, 不通外人。" 仍杖訊, 不服。
地名: 金海 (慶尚道, 都護府)
年: 1542.0

○聽朝啓。 右承旨安玹啓尙州囚保人李克連推案,
                【妻父李世貞、婢夫金叔孫同謀, 方山射殺罪, 斬待時, 三覆。】
              領事洪彦弼曰: "此人謀殺方山, 其事的實, 其情慘酷, 了無可疑。" 上曰: "依律。" 都承旨洪暹啓楊州囚分山推案,
                【花妻論非, 以杻帚柄, 三度打下, 右腋脅二度足踢, 因而致死罪, 絞待時, 三覆。】
              
              彦弼曰: "分山往淬斫刀, 於治所而來, 則日已中矣。 妻不炊食, 怒以詰之, 其妻因此, 陽欲結項, 而但傷於足踢, 以致其死, 則情雖不甚, 律不可不正。" 上允之。 左副承旨李瀣啓典獄署囚私奴山同推案,
                【其上典趙元孝致害設計, 同生妹靑今等密議, 死人頤骨, 以其妻九月覓來, 靑今許送, 上典枕下隱置。 因此驚惑致死罪, 凌遲處死不待時, 三覆。】
              
              彦弼曰: "初覆時, 已審其情, 顯然無疑。" 上曰: "依律。" 上又曰: "中原之人, 多轉僞語, 以動人聽, 其言不可盡信, 然遠慮措置, 先事有備, 不可以爲尋常而忽之也。 巡邊使李芑, 斯速下歸, 各官軍馬兵器, 整齊以待何如?" 彦弼曰: "摠兵官, 例任備邊之責, 故前者雖有戰死之時, 亦無空堡屠殺之慘, 有如今時, 則我國措備, 在所當預。 芑素知邊事, 他無如此之人。 前日梁淵、潘碩枰、李芑三人, 皆以將帥可當被選, 而其二人, 今已死矣, 惟李芑獨在。 芑云: ‘中原聲息審問後, 往巡邊備爲當,’ 他人亦多如此云。 然當其無事之時, 可以預爲措置, 以防不虞。 若待有事, 然後徐爲之所, 則晩矣。 自上亦欲速遣李芑, 上敎允當。 武班中可將之人, 該曹與備邊司, 抄以啓之, 然遺漏者容或有之, 被擇者必未盡善。 臣不知邊事, 但以聞諸他人之言啓之。 且以歷代及我朝見之, 中原早晩當有事變。 料之以天時人事, 則可占其必矣。 今此建州衛
              㺚子, 慮或連勢於山西、黃眼㺚子, 則爲亂必劇, 而相距隔遠, 未可遙度, 然作耗如彼, 其侮中國甚矣。 姑待中原的實之奇, 㺚子果爲寇亂, 則催送李芑, 巡視邊事何如?" 兵曹判書任權曰: "南方兵、水使, 今當遞移于京, 則可以其道守令之已行兵、水使者, 代授其任, 而如晋州牧使林千孫、金海府使金景錫, 又可移用於西方矣。" 上曰: "兵、水使果多遞移上來, 則不得已竝差京職而用之, 武臣中可爲兵、水使者, 不足。 欲以文官送代者, 予意以爲, 南方有左右道, 一以武臣爲之, 一以文臣爲之, 似無不可, 而前者, 大臣以爲不須代遣云。 當與大臣更議爲之。" 權曰: "國家紀律不嚴, 事不如古, 設有事出不虞, 則人情不固, 而如子弟之衛父兄者, 百無一人, 必皆爭先謀避之不暇矣。 當此之時, 使軍卒赴於死地, 不亦難乎? 須當嚴明紀律, 然後庶可防事變之來矣。" 上曰: "此言至當。 紀綱果爲解弛, 人心皆以自便爲謀。 若不嚴正軍律, 則雖擇將帥, 下人豈肯順從而服役哉?" 左參贊權橃曰: "紀綱不立, 則奸雄生心。 皇帝一不視朝, 四方萬國, 不見有視朝之時, 四夷以爲, 帝無紀綱, 而自然生心, 固其所也。 不能自治, 以致外亂, 何足怪哉! 我國亦以自治爲先, 不使朝廷解弛可矣。 前日御常參朝啓之日居多, 而近來廢而不爲。 前年一爲常參, 則在廷之人, 不知當立之班, 而有失其儀者, 無他。 不習故也。 今當冱寒外, 例皆視朝, 則大小臣工, 瞻望穆穆之光, 愛君之心, 油然而出矣。 近來凡事, 不於平時爲之, 及其臨事, 每有不及之患。 姑以一事言之, 連歲不熟, 當其旱災, 慮有民冤, 下詢民間, 借曰冤抑, 足以致災。 其下聖問, 不亦晩乎? 此事可於平日爲之。"
地名: 金海 (慶尚道, 都護府)
年: 1561.0

○辛酉/三公、領府事、義禁府堂上、兩司長官、都承旨、同副承旨, 入推鞫廳啓曰: "朴尋
              
                【所謂崔守漢, 改名朴尋云。】
              所犯, 一一承服。
                【尋, 金海水軍, 而去庚戌年爲僧, 諸處乞糧。 或稱智欲, 屢變其名。 因往義州
                  金光山遇尹熙鼎、尹世恭等, 爲叛逆之謀。 與熙鼎等所供無異。】
              請照律。 仇加隱、金伊,
                【黃州官奴。】
              容隱朴尋, 至於藏置籠中, 已著庇護之狀, 但其兇謀, 似不相知。 受刑二次, 氣息奄奄。 枝葉之人, 不可因推闕庭, 令禁府畢推。" 答曰: "如啓。"
地名: 金海 (慶尚道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○天使奉勑繼至, 上跪迎于庭, 四拜訖。 天使展勑, 承旨朴東亮讀勑。 讀罷, 上又下庭, 與百官行四拜後, 上問聖體。 天使曰: "萬福。" 禮罷, 行茶禮。 天使與上, 北向竝立, 執茶椀曰: "此皆禮也。" 天使曰: "勑書內凡修城、險隘等事, 不可每恃天兵, 須與陪臣, 議而措置。" 上曰: "我國存亡、死生, 豈不計之? 但小邦, 二年兵火之餘, 民力已竭, 糧餉幾盡, 賊屯據邊城, 以此爲悶。" 天使曰: "俺若還京, 則此處事情, 當通于閣老矣。" 上曰: "小邦不能當倭賊, 朝夕待亡, 日夜痛悶。 今聞欲以小邦事情, 達于朝廷, 此乃小邦再造之期, 不勝感激。 經略、提督兩大人之德, 不穀不敢忘。 小邦得有今日, 皆其力也。" 天使曰: "兩大人雖來此, 而倭賊未退, 不可言功, 今方遑遑矣。" 上曰: "小邦豈望復覩天日乎? 惟兩大人是賴。" 上曰: "小邦迫之情, 予手書之, 欲進大人前。" 天使曰: "俺之所願聞。 況至親書乎?" 上以手書呈之曰: "小邦不祿, 猝被倭賊之禍, 君臣奔竄, 宗社爲墟, 特蒙聖天子天地、父母之仁, 發兵救援, 得有今日, 皇恩罔極, 日夜感泣, 東國萬世, 無以仰報其萬一矣。 經略ㆍ提督兩位大人, 凡爲小邦規畫, 無不用其極。 三都之克復, 八路之幾定, 實是兩大人之賜也。 凡有血氣, 莫不感恩。 第惟平壤初破, 天威震疊, 賊皆褫魄, 遁還京城, 敢圖自全之計, 巧托求貢之說, 遂得以全其醜類, 退據邊城。 東萊、蔚山、金海、熊川、巨濟、加德、天城等處, 彌滿分屯, 四出搶掠, 近日於慶州
              安康縣, 砍殺官軍二百餘名, 其慢天犯順, 至此極矣。 小邦二年兵禍之餘, 民力已竭, 糧餉將盡, 公私赤立, 何以抵敵? 只待朝夕必亡而已矣。 夫倭奴, 乃天地間, 極兇至詐之別種, 異於諸夷, 甚於禽獸。 無故入人之國, 塗炭生靈, 挾其兵威, 要以講貢, 屯據邊徼, 運糧築城, 作爲巢穴, 此其謀不難知也。 當以威制, 未可許款。 《詩》云: ‘戎狄是膺。’ 伐叛誅暴, 帝王盛典, 小邦君臣, 日望勦滅之擧, 不啻如大旱之望雲霓也。 仰惟大人, 祗奉天子明命, 來臨小邦, 是小邦再生之秋也。 伏願大人, 明照賊情, 詳奏朝廷, 拯濟一邦生靈, 無任悶迫痛泣祈懇之至, 惟大人矜恤焉。" 天使曰: "領敎。" 令家丁封置。 又曰: "劉揔兵軍兵留一萬五千, 今必更出十萬兵可也, 而糧餉似難。" 上曰: "賊勢如此, 以小邦之力, 不能擊之。" 天使曰: "封貢事, 科道官皆以爲不可, 是知倭奴巧詐不測故耳。 天朝兵, 若及明年二三月出來則可也, 而勢至遷延, 以此欲令爾國, 自爲修城防守。 本兵之意, 欲爲準貢者, 此也; 今之宣諭, 亦爲此也。" 上曰: "大人欲知小邦事勢, 故敢書二帖以呈。" 天使覽訖曰: "前聞被擄人若出來, 則皆殺之, 故不肯出云, 而今見此帖, 其言虛矣。" 上曰: "畏死被擄者, 皆小邦赤子。 苟有人心, 豈有殺之之理乎?" 天使曰: "國王年紀幾何?" 上答曰: "壬子生。" 上曰: "初陪大人, 不能從容, 禮亦未備, 惶恐惶恐。" 酒禮罷, 呈禮單, 天使辭, 再請乃受。
地名: 金海 (慶尚道, 都護府)
年: 1595.0

○慶尙右道觀察使徐渻馳啓曰: "晋州判官朴思齊馳報, ‘去五月二十九日, 倭賊四十餘名, 州境陽全里, 不意衝突, 伏兵將李永壽等三名、小女二名擄掠, 卽爲還歸’ 云云。 自春以來, 固城、晋州之境, 沿海漁夫等, 結倘土賊, 扮作倭形, 颿風往來, 民不安居, 而陸路侵掠, 又發於今, 極爲可慮。 近者無知之民, 以爲倭賊終不搶掠, 如咸安、鎭海、漆原之境, 結茅舊基, 耕種生活者頗多。 若或零賊頻發, 則勢將騷(驛)
                〔繹〕
              , 必至投賊而後已。 勒令內徙, 無糧可濟, 分守要害, 勢亦難及。 雖復移文兵使, 使之嚴設伏兵, 而布殘民於無江山界限之地, 欲爲守護, 恐非長遠之策。 待秋成, 賊奴不撤, 則盡將江外近賊之村, 移接晋州空曠之地, 各其邑守令, 收集遺民, 以爲屯耕, 似或宜當。" 上下備邊司。 備邊司回啓曰: "自古兵戈之際, 山澤之間, 遺民不能以自保, 則必隨其附近之處, 各自團聚, 又於險要處, 設爲營壘, 而入處其中, 且爲瞭望設伏, 以備賊患, 如古史所云山砦、水寨之類是也。 蓋洪水滔天, 則爲巢營窟, 不可已也。 況賊患之急, 十倍於水災, 而今之將帥及方面之臣, 任其愚民之自去自止, 散處分居於賊所往來之地, 逐日被搶, 拱手坐視, 而莫爲之所, 誠亦不知其何心也。 南方之事, 蕩無形狀, 言之氣塞, 念之心寒。 今此晋州
              東面搶掠之賊, 雖不知眞倭、假倭, 而伏兵將三名, 至於被擄, 則常時村野, 不知姓名之民, 其被(茶)
                〔荼〕
              毒於賊手, 而朝廷未及聞知者, 何限? 且賊兵之從水、從陸, 皆不明言, 而永守等被擄曲折, 亦不詳載。 旣云伏兵將, 則何故不發一矢, 不爲瞭察, 而晏然就縛乎? 晋州判官朴思齊, 爲先令巡察使, 捉致軍門, 決杖示罰, 而賊兵方在金海、熊川及巨濟等處海邊, 咸安、鎭海、固城、泗川, 皆爲沿海相望之地, 以爲屯耕。 如使沿海一帶, 爲棄而不守之地, 則如此可也, 不然則我勢日縮, 而賊勢日進, 雖江內, 其可保乎? 且民各安於所居, 不欲遷徙, 强而驅之, 或不無散入賊中之慮。 其於保境安民, 未見其爲長策。 何不於此時, 巡視沿邊可以拱制之處及民居疎密, 土地便否, 而爲之經紀, 曉諭人民以避害之道? 或十里、數十里爲一屯, 擇其通望據險之處, 隨人力之衆寡, 作爲土城、木柵, 賊若少至, 則各以其力禦之; 賊來稍多, 則數屯合一處而禦之。 且與舟師所在, 形勢不遠, 如此措置, 使民心樂趨, 糧穀稍備, 期以數年, 然後南邊之事, 庶可爲也。 不然, 則計不先定, 而民之散處無歸者, 若浮萍之泛泛於江湖, 而無根着之可固, 雖欲責爲戰守, 誰與戰守? 今日之勢, 是也。 如此事意, 移文于都元帥(其)
                〔及〕
              巡察使、兵使, 使之從長料理施行。" 上從之。

○慶尙右道節度使金應瑞馳啓曰: "倭賊, 咸安、鎭海、固城等海, 出沒無常, 山幕焚蕩, 殺害擄掠, 少無(忘)
                〔忌〕
              憚。 因此滋蔓, 將不勝其害, 此意言于賊將, 使之禁斷事, 黃愼處通諭, 則黃愼告于沈遊擊, 遊擊言于行長, 行長言于調信曰: ‘作賊之倭, 累次禁斷, 而恣行 云云’, 極爲痛憤。 令要時羅, 出送于宜寧, 自今以後, 距倭陣二十里外出賊者, 一一捕斬無妨事通告, 則六月晦日, 要時羅出來傳言。 臣令軍官鄭承憲往說曰: ‘汝等累年雄據他國, 固爲强悍, 而今反自定界限, 至爲無謂。 將欲不計界限, 逢輒射殺’ 云, 則時羅答云: ‘違令賊倭, 固是其罪, 死亦無憾。’ 因言曰: ‘平行長一時出來, 沈安頓吾稱名倭將, 專掌撤兵之事, 巡視各陣後, 林郞浦、豆毛浦、釜山、東萊、仇法谷、金海、德橋、安骨浦、巨濟、塲門浦, 則今明間爲先入送。 其餘六陣, 竹島陣仍存。 行長則移陣釜山, 取便水路, 迎接天使。 義智, 則昨日, 城子盡破, 從當燒燼軍幕, 移陣東萊。 加德陣, 則移于行長舊陣。 淸正則以伏兵將, 梁山
              仇法谷移(鎭)
                〔陣〕
              , 待天使, 盡數渡海云。 關白與行長言內, 凡干處置事, 一依沈遊擊及天使指揮, 若無擅定之事云云。 被擄人, 時在各陣者, 則當於入歸時, 一一留置; 已入日本者, 則天使還來時, 亦必刷出。’ 又言曰: ‘行長意欲獨留, 迎接天使, 則關白曰: 「汝豈不念平壤之事乎? 繼援之兵, 不可不置。 汝可詳審事勢, 俾無後悔」’ 云云。 大槪觀其辭意, 則頗有疑懼之狀, 以少無如此之理, 開諭入送。 同日, 金海附賊奴淡連、末叱卜、奴順文、鄭萬、奴春福、方檢七等, 出來言內, 金海、德橋、安骨浦、豆毛浦等處, 賊將撤兵次, 方治行具, 整齊舟(揖)
                〔楫〕
              , 近日入歸云云。 如此不信之徒, 反覆之言, 雖不足取信, 所聞所見, 不可不達, 具由馳啓。"上下備邊司。 備邊司回啓曰: "賊之去留, 情僞叵測, 邊將等不可恃此, 而少緩防備。 整頓兵馬, 日新待變事, 右道監司處, 行會何如?" 上從之。

○接伴使金睟馳啓曰: "昨日天使分付曰: ‘小西飛在城外不便, 可於城中許館’, 卽令得人家移駐。 是日昏, 沈懋時來告天使曰: ‘卽刻行長與小西飛書來’ 云, 天使令小西飛, 持其書, 明蚤來謁。 當日, 小西飛來謁天使, 天使引入下處, 書字問答訖, 天使呼南好正曰: ‘彼處流民, 誰任賑濟?’ 好正對以: ‘李閣老與觀察使, 專管爲之, 而各地府、州、縣官, 亦其責也。’ 天使曰: ‘李閣老, 停當之人, 必能賑活。 但倭之所退, 爾們宜進駐, 招集人民, 復其舊業可也。 我等回來之日, 必須修葺館宇於東萊、釜山、梁山等地, 以候之。 不招集撫賑, 則何以能之?’ 仍袖出小帖, 默語倭賊有無處, 卽夜來金嘉猷等, 稟帖內事也。 好正仍告曰: ‘似聞淸正, 往來釜山、機張之間, 要於老爺乞命云, 有是事乎?’ 天使曰: ‘爾不要管他, 只敎他去。 他去之後, 我將前進。 我非(胡)
                〔糊〕
              塗, 必也停當, 自然妥帖。’ 好正又告曰: ‘金海之竹島, 距釜山頗遠, 而猶不去, 亦未知緣何?’ 天使曰: ‘留五千于釜山、東萊迎接之外, 勿容少留於他處, 我已分付。 不久撤報至, 爾勿疑焉。’" 上下備邊司。 回啓曰: "以金嘉猷帖單所載觀之, 則倭賊之留在諸處者, 都合四萬七千餘人。 前日只留一萬之言, 已爲不驗矣。 賊之情形如此, 而天使一時俱入於嶺南蕩敗之場, 民力物力, 皆非所堪, 必將澌盡而後已, 極爲痛悶。 且海邊居民安集事, 朝廷自初申勑他方之官, 惟此一事, 而相視遲回, 至令倭奴, 告於天使, 發牌督促, 其爲虧損國體, 離散民心極矣。 往者已矣, 今則都體察使, 已在道內, 撫摩之策, 十分詳察擧行, 何如?" 上從之。
地名: 金海 (慶尚道, 都護府)
年: 1597.0

○辛丑/慶尙觀察使李用淳馳啓曰: "黃石山城敗沒時, 居昌縣監韓詗, 以募軍事在外, 妻李氏
              
                【李廷馣之女弟也。】
              在城中時, 賊已犯城, 寄書于韓詗曰: ‘今我猶可出避, 但城中之人, 以居昌軍民之潰散, 歸罪於郞君, 至以婢代妻, 入城爲言, 妾若先出, 則累必及郞君, 妾當死於此, 以報郞君。 郞君若不及來而城已陷, 則勢必奔竄, 玆將白金數兩, 以爲救急之資。’ 城將陷, 知不可守, 與其女韓氏, 自刎同死, 侍婢一人, 亦自刎以從之。 咸陽郡守趙宗道, 挈妻子, 入守山城, 賊勢已急, 城中潰散, 宗道馳往白士霖, 要有講議,
                【士霖, 以金海府使, 爲守城主將者也。】
              已爲逃避, 往見郭䞭於南門, 執手相告曰: ‘勢已至此, 有死而已。’ 遂與其子英混及郭䞭, 皆被殺。 右人等, 皆視死如歸, 從容自處, 各別褒崇, 以爲風化之本。"

○朔己未/賊陷安陰
              黃石山城。 縣監郭䞭、前咸陽郡守趙宗道死之。 初, 淸正自西生浦西入全羅道, 將與行長會攻南原, 元帥以下皆望風引去。 安陰縣監郭䞭居官僅二載, 得吏民心。 體察使李元翼以黃石爲湖嶺咽喉, 賊所以爭, 隷三邑兵, 命䞭守之, 令金海府使白士霖助之。 賊大至于門南, 䞭督戰晝夜不懈, 士霖知事急, 縋下其妻子而遁。 䞭子壻吏民皆號泣, 請早爲計, 䞭笑曰: "此吾死所, 何計之更爲?" 踞胡床, 神色不變, 竟遇害。 二子履常、履厚抱持罵賊, 賊幷殺之。 䞭女嫁柳文虎, 文虎爲賊所擄, 郭氏已出城聞之, 謂其婢曰: "父死而不死, 爲有夫在耳。 今夫又被執, 吾何忍獨生?" 遂自經死。 趙宗道以前咸陽郡守家居, 嘗曰: "吾是食祿之人, 不可與奔竄之徒同死草間。 死當明白死耳。" 率妻子入城, 作詩曰: "崆峒山外生猶喜, 巡遠城中死亦榮。" 遂與䞭同死。
地名: 金海 (慶尚道, 都護府)
年: 1598.0

○正言權縉
              
                【大司諫鄭光績。】
              來啓曰: "正言文弘道, 引嫌而退。 李好閔、尹國馨, 與柳成龍親密之狀, 人所共知, 而下問回啓之時, 不得書啓者, 或有聞見之未及, 豈有他意於其間? 不可以此輕遞言官, 請命出仕。 敗軍之將, 法所罔赦; 賣城之賊, 人得以誅。 義刑、義典, 治世猶嚴, 況此邦家再造與民更始之日乎? 白士霖旣與郭䞭, 同守一城, 則當終始協力, 死生共之。 及至城陷, 自士霖始, 而滿城士民, 糜爛殆盡。 士霖老母、稚子, 幷與部下金海之民, 無一被傷者, 其間情狀, 誠爲叵測。 非如力屈見敗之比, 雖謂之賣城媚賊, 以祈苟活, 亦不爲誣, 而尙保首領, 失刑大矣。 請亟命依軍律處斷, 以快物情。 罪人黃赫, 本以狂妄悖戾之人, 夤緣攀附, 側迹朝班, 已爲淸朝之羞辱, 而壬辰之變, 與其父廷彧, 被執於倭奴, 屈膝讎庭, 甘心苟活, 稱殿下於關白, 不稱臣於吾君。 爲人臣子, 負此罪惡, 只從惟輕之典, 薄示三危之竄, 司寇之失刑甚矣。 今者自願付處 之命, 遽下於輿憤之餘, 使窮兇極惡之人, 偃息於田里之間, 恐君臣之義, 幾乎泯滅, 而亂臣賊子, 將必接踵而起矣。 請還收成命。" 答曰: "出仕依啓。 白士霖事, 今可追論乎? 黃赫旣經大赦, 付處何妨? 竝不允。"

○正言權縉
              
                【大司諫鄭光績、司諫宋馹、正言文弘道。】
              來啓曰: "臣等將白士霖不可不誅之狀, 論列累日, 而聖批尙靳一兪, 臣等竊惑焉。 士霖旣爲黃石城將, 與郭䞭等同守城, 則當終始協力, 死生共之。 及至城陷, 自士霖始, 而滿城士民, 幾盡魚肉。 獨其老母、稚子及部下金海之民, 無一死傷者, 其間情狀, 實爲叵測。 雖謂之賣城媚賊, 以祈苟活, 不爲誣也。 猶逭刑章, 得保首領, 南中士論, 莫不憤惋, 至有欲噉其肉者。 此而不誅, 則國無刑政, 將無以一日爲國矣。 豈可以日月之已久, 而置而不論乎? 請勿留難, 亟命依軍律處斷, 以快物情。 天下之惡一也, 苟有血氣含生者, 孰不欲食其肉而寢其皮乎? 有惡不討, 有罪不誅, 大義滅絶, 亂賊接踵, 將至於國非其國矣。 罪人黃赫, 本以狂妄悖戾之人, 夤緣攀附, 側迹朝班, 已爲淸朝之羞辱, 而壬辰之變, 與其父廷彧, 被執於倭奴, 屈膝讎庭, 甘心苟活, 稱殿下於秀吉, 不稱臣於吾君。 罪惡貫盈, 擢髮難赦, 而只從輕典, 薄示流竄, 至今容息於覆載之間, 司寇之失刑甚矣。 豈可曲庇容護, 使之偃仰於田里間乎? 神人齊憤, 公論益激, 而昨蒙聖敎, 以旣經大赦爲言, 臣等竊惑焉。 關係國家之罪, 皆在不原之列, 而叛君降虜之賊, 豈有蒙宥之理乎? 大義至嚴, 王法難撓。 請勿留難, 亟收成命。" 答曰: "已諭不允。"
地名: 金海 (慶尚道, 都護府)
年: 1601.0

○己丑/卯正, 上御別殿, 講《周易》。 侍讀官趙守翼, 進講《頤卦》, 自《頤》序卦, 止養德養身切務。 講畢, 領事尹承勳進曰: "臣受恩暇, 掃墳楊州地, 敬差官李卿雲, 以量田事, 時在其處, 方欲打量, 而委官書員及百姓之欺隱結卜者, 盡皆逃散, 卿雲留十七日, 而時未始役矣。 牧使宋應洵, 極以爲悶, 每面定開諭品官布告, 而亦不能禁矣。 假使差錯處治罪, 國家若有紀綱, 則何敢如此乎? 命令政敎, 出於紀綱。 紀綱如此, 何事能爲? 非徒外方, 京中亦然。 頃日廉謹更選及大提學圈點時, 大臣自早朝來會, 而宰臣則午後方到。 雖屢催促, 亦無奈何。 朝廷如此, 外方不須言矣。 臣前爲兵曹判書觀之, 每有坐起, 郞廳不肯齊到, 今日甲者稱病, 則明日乙者稱病, 輪回不來。 常時官府, 堂上若出入, 則郞廳有祗迎送之規, 而亂後苟簡, 盡廢不行。 六曹如此, 他各司可知矣。 世道陵夷, 如水就下, 不可復回。 且人心亦誤, 如慶尙一道, 素號多儒, 昔者上道, 則有李滉在, 以學問相尙。 下道則有曹植在, 以節義相高, 故風俗頗有可觀, 近聞亦爲誤入, 今則鄕中出風憲, 有司小有嫌怨, 以陷人爲事, 停擧等事, 任意爲之, 至於所甚惡者, 則書殺字、流字、杖字, 群會圈點, 若殺字點多, 則搆以死罪, 流字、杖字, 亦依此規云。 皆由國家無紀綱而然也。 土主則不須言, 觀察、體察等營門, 亦皆譏察云, 此漸不可長也。 嶺南頗號淳厚, 而誤入至此。 今者觀察、體察, 皆見蔑, 則朝廷必從而見輕矣, 他日之憂, 非細矣。" 掌令趙翊曰: "故安陰縣監郭䞭, 以才行拜官。 丁酉年入黃石山城, 與守城將金海府使白士霖, 約爲共守。 及賊來, 士霖率精兵, 棄城先走, 郭䞭與其二子一女, 同死其中, 南方之人, 至今嘆服。 令監司立表, 以旌忠烈, 豈非國家勵節之典乎? 且其門中, 只有四寸孫云。 特命破格立後, 以祀忠魂可也。" 正言金止男曰: "近日自上頻御經筵, 接語臣僚, 
                〔解得〕
              文義, 則聖學高明, 臣僚固無以補益矣。 若自上文義之外, 更加雍容開納, 則臣僚策勵, 庶有盡達之路, 而養威儀, 則非不足也, 而但乏開導之意, 故雖有陳啓之事, 多有未盡所懷。 從容論說, 以示可否, 則聖德之裨益, 不小矣。 自上淵默過度, 延問臣隣之意, 似爲欠矣。" 特進官李忠元曰: "今日《頤卦》講論矣。 自上養德爲第一工夫, 養德以及養賢可也。 養賢之外, 次當養兵。 我國雖十年兵敗之餘, 豈乏人民? 但略不動念設施, 故人皆不樂爲軍, 我國閑遊者最多。 小臣之意, 當先移文八道, 爲戶牌之法, 盡得漏丁, 雖私賤, 可以爲軍者屬兵, 其餘盡皆收稅, 則所徵必不細矣。 以此皆爲助兵之資, 則庶可成形矣。 《大典》有各道鹽盆漁箭, 貿穀補軍資之規。 我國, 八道沿海, 皆出魚鹽。 若稍收拾兵糧, 亦豈至不足乎? 古者軍興, 至有榷酒沽之時。 況此應行之事乎? 至於屯田之事, 雖曰設行, 而任事者不能盡力, 只貽弊端, 而無實效。 養兵一事, 必須更張, 然後可以爲矣。 臣近見朝報, 老酋欲爲出來授職云, 顯有窺覘之計。 雖領二三千騎, 來犯我國西邊, 萬無抵敵之勢。 特令大臣, 各別論議養兵之事, 另加着實施行幸甚。" 趙守翼曰: "尹承勳所啓之辭, 其憂則是, 其言則非。 所謂紀綱, 皆出於君相。 承勳身居相位, 所當恢張紀綱可也, 但陳弊於 上前而已, 有若無位者然, 甚不可也。 俚諺相傳, 黃喜爲相, 金宗瑞爲判書, 以事下宗瑞于庭, 受朝目云。 爲政丞者, 使以下宰相, 不畏國法, 皆三公之不能檢飭而然也。 朝廷有紀綱, 然後外方有之。 今下官不畏上官, 下人不畏官員, 稍有厭避, 輒爲呈告, 書出朝報, 無日無之。 此皆無紀綱而然也。 李忠元陳養兵之事, 臣亦有所懷。 雖知其難成, 不敢不陳。 近來訓鍊都監, 以給保一事, 經歲不能爲。 都監之軍, 其數雖未詳知, 多不過三千矣。 中朝一將官所率, 亦不如此之少也, 而尙不能給, 外方軍士, 何能盡給乎? 國無十餘萬兵, 而何可以成形乎? 軍數若多, 則給保丁夫, 亦隨而多矣。 見存閑丁, 雖盡括出, 固難充給。 小臣愚意, 私賤之法, 只在我國。 天生蒸民, 賦與必均。 落地之時, 已分貴賤, 此甚無謂。 我國之規, 雖甚庸陋者, 祖先稍有奴婢, 則安坐而享公侯之樂, 安有此理? 先儒謂井田之法, 必於天下大亂後可行也。 今國勢一髮, 雖有奴婢者, 亦不敢言, 須以中原之法, 宰相以下, 量給所率家丁私賤, 永爲革罷, 爲軍可也。 昔在高麗, 置征東行省之時, 唐官問私賤之法, 欲罷之, 其時君相止之云。 此皆庸君、庸相之所見, 何足與議? 今則 國運向泰, 百度惟新之日, 不可固守前日謬規也。 恢復之事, 豈可以談笑揖讓爲之乎? 固大有爲可也, 而今變生十年, 無一可觀。 如此則雖無外患, 內亂可憂。 況老酋已生窺覘之計, 南寇亦有再肆之釁。 憂虞萬端, 而一無可恃, 極爲寒心。" 巳時罷黜。